Bilanţul în urma ploilor abundente din sudul Braziliei creşte la 39 de morţi
Bilanţul ploilor abundente din sudul statului brazilian Rio Grande do Sul a crescut la 39 de morţi, în timp ce aproximativ 70 de persoane sunt încă date dispărute, a anunţat la sfârşitul acestei săptămâni Agenţia de Apărare Civilă, citată de Xinhua, potrivit Agerpres.
Ploile abundente înregistrate în ultima perioadă reprezintă una dintre cele mai grave tragedii climatice din Rio Grande do Sul, până în prezent fiind afectate 235 de municipalităţi, inclusiv capitala statului, Porto Alegre, potrivit unui comunicat emis vineri de Agenţia de Apărare Civilă.
Statul Rio Grande do Sul a înregistrat începând de luni precipitaţii persistente care au provocat creşterea debitului râurilor, distrugând poduri şi alertând autorităţile din oraşul Porto Alegre, cu o populaţie de peste 1,4 milioane de locuitori.
Ploile abundente s-au extins şi în statul vecin Santa Catarina, unde o persoană a murit în urma inundaţiilor şi a alunecărilor de teren.
Guvernul brazilian a trimis echipamente în Rio Grande do Sul şi a alocat ajutor financiar acestui stat.
Peste 24.000 de persoane au fost strămutate în urma dezastrului, potrivit agenţiei citate.
„Vor fi zile dificile. Le cerem oamenilor să îşi părăsească locuinţele. Scopul nostru este de a salva vieţi. Se vor pierde bunuri, dar trebuie să păstrăm vieţi. Prioritatea noastră este să salvăm oamenii. În ceea ce priveşte restul, vom găsi o cale”, a declarat guvernatorul Eduardo Leite.
Guvernatorul a confirmat că acesta este „cel mai mare dezastru din stat” şi că Rio Grande do Sul se află în „stare de asediu”.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank